**KONCESNÁ ZMLUVA**

o prevádzkovaní stravovacej jednotky podľa § 4 zákona č. 343/2015 Z.z. o verejnom obstarávaní a o zmene a doplnení niektorých zákonov (ďalej len *„ZVO“*), §9a zákona č. 138/1991 Zb. o majetku obcí a §269 ods. 2 zákona č. 513/1991 Zb. Obchodný zákonník.

**Čl. I**

**Zmluvné strany.**

**Objednávateľ: Domov seniorov ARCHA**

Sídlo: Rozvodná 25, 831 01 Bratislava

Zastúpený PhDr. Mgr. Oľga Jarošová, PhD., riaditeľka

IČO: 30779278

(ďalej *„objednávateľ“* v príslušnom gramatickom tvare)

**a**

**Koncesionár:**

Sídlo: *..............................................................................(vyplní uchádzač)*

Zastúpený: *..............................................................................(vyplní uchádzač)*

IČO: *..............................................................................(vyplní uchádzač)*

DIČ: *..............................................................................(vyplní uchádzač)*

IČ DPH: *..............................................................................(vyplní uchádzač)*

bankové spojenie: *..............................................................................(vyplní uchádzač)*

(ďalej len *„koncesionár”* v príslušnom gramatickom tvare)

sa dohodli na uzatvorení tejto koncesnej zmluvy o prevádzkovaní stravovacej jednotky (ďalej len *„zmluva“* v príslušnom gramatickom tvare).

**Čl. II.**

**Úvodné ustanovenie.**

* + - 1. Koncesionár je úspešným uchádzačom postupu zadávania podlimitnej koncesie, vyhlásenej vo Vestníku verejného obstarávania č. 41/2022 zo dňa 08.02.2022 pod značkou oznámenia 11503 – KPS.

**Čl. III.**

**Predmet zmluvy.**

1. Zmluvné strany sa dohodli, že v súlade s ustanoveniami tejto zmluvy koncesionár preberá od objednávateľa prevádzkovanie stravovacej jednotky a túto bude ďalej za podmienok a v rozsahu uvedenom v tejto zmluve a v jej prílohách počas stanovenej doby (koncesnej lehoty) prevádzkovať.
2. Táto zmluva upravuje tiež niektoré ďalšie právne vzťahy súvisiace s užívaním koncesného majetku na účely realizácie koncesie, ako aj právne vzťahy súvisiace s nájmom nebytových priestorov objednávateľa, v ktorých sa koncesia realizuje.

**Čl. IV.**

**Prevádzkovanie stravovacej jednotky**

1. Koncesionár sa zaväzuje v súlade s touto zmluvou a všeobecne záväznými právnymi predpismi prevádzkovať služby stravovacej jednotky vo svojom mene, na svoj účet, na svoje náklady a na vlastné nebezpečenstvo a udržiavať stravovaciu jednotku v prevádzkyschopnom stave. Pre vylúčenie pochybností zmluvné strany vyhlasujú, že pri prevádzkovaní služieb stravovacej jednotky vystupuje koncesionár ako samostatný právny subjekt voči štátnym, resp. iným správnym a kontrolným orgánom, zodpovedá za dodržiavanie všetkých všeobecne záväzných predpisov súvisiacich s jeho činnosťou a výlučne sám znáša následky v prípade ich porušenia.
2. Koncesionár sa zaväzuje prevádzkovať stravovaciu jednotku počas koncesnej lehoty, ktorá trvá po dobu dvoch rokov odo dňa nadobudnutia účinnosti tejto zmluvy.
3. Objednávateľ sa zaväzuje za podmienok uvedených v tejto zmluve po dobu trvania koncesnej lehoty umožniť a zabezpečiť koncesionárovi nerušenú prevádzku stravovacej jednotky, ako aj zdržať sa akýchkoľvek právnych a iných úkonov, ktoré by sťažovali alebo marili plnenie záväzkov koncesionára podľa tejto Zmluvy.
4. Výnimkou z bodu 3 je plánovaná rekonštrukcia priestorov na prípravu jedla a súvisiacich priestorov. Koncesionár berie na vedomie, že počas obdobia 4 mesiacov v roku 2023 (predpoklad máj – august) bude prebiehať rekonštrukcia priestorov na prípravu stravy a súvisiacich priestorov. Počas tohto obdobia sa koncesionár zaväzuje pripravovať stravu v iných priestoroch a zabezpečiť dovoz stravy objednávateľovi. Objednávateľ sa zaväzuje informovať o presnom termíne rekonštrukcie minimálne 30 dní vopred.
5. Zmluvné strany sa dohodli, že koncesionár bude v stravovacej jednotke poskytovať stravovacie služby osobám, ktoré budú v čase poskytnutia stravovacích služieb v pracovnom pomere s objednávateľom (ďalej len „zamestnanci“) a osobám, ktoré využívajú služby objednávateľa ako klienti denného stacionára, zariadenia opatrovateľskej služby a zariadenia pre seniorov (ďalej len „klienti“). Koncesionár nie je oprávnený poskytovať stravovacie služby iným osobám ako osobám uvedeným v tomto odseku zmluvy. Koncesionár nie je oprávnený zmeniť stravovaciu jednotku na výdajňu stravy pripravovanej na inom mieste, okrem prípadov uvedených v tejto zmluve. Podrobný opis predmetu zmluvy a požiadavky na plnenie zmluvy sú uvedené v prílohe č. 1 tejto zmluvy.
6. V rozsahu zákonnej povinnosti zabezpečovať stravovanie zamestnancom objednávateľa nie je objednávateľ oprávnený počas koncesnej lehoty poskytovať stravovacie služby svojim zamestnancom vo vlastnom mene, ani zabezpečovať ich stravovanie u akýchkoľvek tretích osôb, s výnimkou zabezpečovania stravovania pre tých zamestnancov objednávateľa, pre ktorých je zo zdravotných dôvodov potvrdených príslušným lekárom - špecialistom nevhodné stravovanie v zariadení spoločného stravovania.
7. Zostavenie a zmena jedálneho lístka je výlučne v pôsobnosti koncesionára. Jedálny lístok koncesionára musí zodpovedať požiadavkám na racionálnu výživu pri zohľadnení požiadaviek na úpravu predpísaných diét podľa Metodického pokynu MZ SR č. 719/92-C (odporúčané zásady stravovania, úprava diétneho systému), v súlade so Záväzným opatrením MZ SR č. 1685/1998-A (Zabezpečenie liečebnej výživy chorých — Vestník MZ SR, čiastka 48-51). Koncesionár sa zaväzuje oznámiť objednávateľovi aktuálny jedálny lístok najneskôr vo štvrtok na nasledujúci týždeň. Zmeny jedálneho lístka je koncesionár povinný oznámiť objednávateľovi bezodkladne po ich uskutočnení. Aktuálny jedálny lístok musí byť zároveň zverejnený na verejne prístupnom mieste tak, aby sa s ním mohli zamestnanci a klienti objednávateľa oboznámiť. Zmluvné strany sa dohodli, že ich poverení zástupcovia sa budú pravidelne (raz za kalendárny polrok) stretávať za účelom vyhodnocovania spokojnosti zamestnancov a klientov objednávateľa so službami stravovacej jednotky prevádzkovanej koncesionárom.
8. Prípravu, varenie a výdaj jedál je koncesionár povinný zabezpečovať v objekte objednávateľa tak, aby výdaj stravy prebiehal každý kalendárny deň v nasledovných časoch:

* raňajky od 07:00 do 08:00,
* desiata od 07:30 do 08:00,
* obed od 11:30 do 13:30 (vrátane obedov pre zamestnancov)
* olovrant od 15:00 do 15:30
* večera od 16:30 do 17:30
* druhá večera od 19:30 do 20:00

1. Objednávateľ je povinný objednať u koncesionára prípravu stravy na nasledujúci deň vždy jeden deň vopred.
2. Koncesionár nie je oprávnený prerušiť prevádzku stravovacej jednotky. Koncesionár je oprávnený zmeniť stravovaciu jednotku na výdajňu stravy pripravovanej na inom mieste v nevyhnutnom rozsahu a na nevyhnutnú dobu v nasledovných prípadoch:
3. výnimočne pri prácach v prevádzke stravovacej jednotky v súvislosti s údržbou, úpravou alebo opravami. Tieto práce bude koncesionár prednostne zabezpečovať v čase mimo prevádzky stravovacej jednotky,
4. v prípadoch požadovaných všeobecne záväznými právnymi predpismi alebo príslušnými orgánmi verejnej správy v rámci ich právomoci vyplývajúcej zo všeobecne záväzných právnych predpisov
5. v prípadoch vyššej moci. Pre účely tejto zmluvy sa za vyššiu moc považujú prípady, ktoré nie sú závislé, ani ich nemôžu ovplyvniť zmluvné strany, napr. vojna, mobilizácia, povstanie, živelné pohromy atď.

**Čl. V.**

**Užívanie koncesného majetku v súvislosti s prevádzkou stravovacej jednotky**

1. Pod koncesným majetkom sa v prípade tejto koncesnej zmluvy myslia nebytové priestory a hnuteľný majetok uvedený v tejto zmluve a jej prílohách, ktorý prenecháva objednávateľ do užívania koncesionárovi z dôvodu plnenia zmluvy.
2. Zmluvné strany sa dohodli, že koncesionár bude počas koncesnej lehoty užívať nebytové priestory kuchyne a zázemia v rozsahu potrebnom pre účely prevádzky stravovacej jednotky v celkovej rozlohe 166,29 metrov štvorcových. Podrobný opis priestorov kuchyne a zázemia spolu s pôdorysom tvorí prílohu č. 2 tejto zmluvy. Nebytové priestory disponujú vlastnými meračmi energií.
3. V súvislosti s prevádzkou stravovacej jednotky a užívaním koncesného majetku uhrádza koncesionár tiež všetky náklady týkajúce sa spotreby energií, a to elektriny, zemného plynu, vody (vrátane teplej úžitkovej vody), ako aj náklady na vykurovanie nebytových priestorov objednávateľovi na základe mesačného vyúčtovania a následnej faktúry. Koncesionár sa zaväzuje uhrádzať aj pomernú časť iných nákladov vynakladaných objednávateľom na prevádzku budovy alebo v súvislosti ňou, a to náklady na deratizáciu, dezinsekciu, daň z nehnuteľnosti a iné náklady, na ktorých sa Zmluvné strany osobitne dohodnú v prípade vzniku takých nákladov.
4. Koncesionár sa zaväzuje udržiavať nebytové priestory v riadnom stave, dodržiavať účel, na ktorý sú stavebne určené, zabezpečovať ich údržbu a bežné upratovanie, zabezpečovať ich ochranu, a to všetko na svoje vlastné náklady. Koncesionár nie je oprávnený dať nebytové priestory do užívania inej osobe.
5. Zmluvné strany sa dohodli, že koncesionár bude počas koncesnej lehoty užívať hnuteľné veci v rozsahu uvedenom v prílohe č. 3 tejto zmluvy.
6. Koncesionár sa zaväzuje udržiavať hnuteľné veci v riadnom stave, dodržiavať účel, na ktorý sú určené, zabezpečovať ich údržbu, zabezpečovať ich ochranu a to všetko na svoje vlastné náklady. Tie z hnuteľných vecí, ktoré pre úplné opotrebenie alebo poškodenie, zrejmú zastaranosť alebo nehospodárnosť v prevádzke alebo z iných závažných dôvodov nemôžu ďalej slúžiť svojmu účelu alebo určeniu, je koncesionár po predchádzajúcom písomnom súhlase objednávateľa oprávnený predať osobe, ktorá sa zaoberá výkupom druhotných surovín alebo zabezpečiť ich likvidáciu podľa príslušných všeobecne záväzných právnych predpisov. Akékoľvek vyradenie hnuteľných vecí z užívania koncesionárom musí byť oznámené objednávateľovi.
7. Objednávateľ je povinný zabezpečiť, aby bol koncesný majetok odovzdaný koncesionárovi v stave spôsobilom na užívanie na účel uvedený v tejto zmluve. Koncesionár je povinný uskutočňovať opravy, rekonštrukcie a modernizácie koncesného majetku počas trvania koncesnej lehoty tak, aby bolo zabezpečené bezproblémové plnenie koncesnej zmluvy, a to na vlastné náklady.
8. Na účely odovzdania koncesného majetku koncesionárovi sa zmluvné strany dohodli, že objednávateľ zabezpečí jeho protokolárne odovzdanie najneskôr v deň nadobudnutia účinnosti tejto zmluvy. Objednávateľ je však v potrebnom rozsahu povinný sprístupniť koncesný majetok koncesionárovi a zástupcom orgánov verejnej správy (napríklad regionálny úrad verejného zdravotníctva) aj pred týmto termínom a to na účely zabezpečenia potrebných povolení a súhlasov potrebných v zmysle všeobecne záväzných právnych predpisov k zahájeniu prevádzky stravovacej jednotky koncesionárom.
9. Koncesionár je povinný do 30 dní od nadobudnutia účinnosti tejto zmluvy dovybaviť na vlastné náklady súčasnú stravovaciu jednotku objednávateľa minimálne o nasledovné zariadenia:

* drvič kuchynského odpadu,
* plynový konvektomat,
* kuchynský mixér.

Parametre jednotlivých zariadení vychádzajú z cenovej ponuky koncesionára, predloženej v rámci podlimitnej koncesie identifikovanej v čl. II tejto zmluvy a tvoria prílohu č. 4 tejto zmluvy. Zariadenia ako hnuteľný majetok ostávajú po uplynutí koncesnej lehoty v stravovacej jednotke ako majetok objednávateľa.

**Čl. VI.**

**Peňažné úhrady v súvislosti s koncesiou, zmluvné pokuty a sankcie.**

1. Zmluvné strany sa dohodli, že koncesionár bude platiť objednávateľovi za užívanie koncesného majetku podľa čl. V. tejto zmluvy nájomné v sadzbe 5,- EUR s DPH/m2 mesačne, t.j **2.494,35** EUR s DPH/štvrťrok (3 mesiace). V úhrade podľa predošlej vety nie sú zahrnuté náhrady nákladov za spotrebované energie v zmysle čl. V. ods. 3. tejto zmluvy.
2. Zmluvné strany sa dohodli, že koncesionár bude platiť nájomné podľa predošlého odseku štvrťročne vopred na nasledujúci, čo i len začatý štvrťrok a to vždy najneskôr do 15. dňa mesiaca, ktorý predchádza štvrťroku, na ktorý sa nájomné platí, na základe riadne vystavenej faktúry v zmysle platnej legislatívy.
3. Náklady na energie v zmysle čl. V. ods. 3 tejto zmluvy budú fakturované mesačne na základe mesačného vyúčtovania.
4. Nájomné a náklady na energie je objednávateľ povinný fakturovať koncesionárovi tak, aby koncesionár mohol zabezpečiť ich úhradu riadne a včas. V prípade nesplnenia tejto povinnosti objednávateľom nie je koncesionár v omeškaní, ak úhrada bude pripísaná na účet objednávateľa do 5 dní odo dňa doručenia faktúry od objednávateľa.
5. Zmluvné strany sa dohodli na nasledovných cenách za poskytovanú stravu:

|  |  |  |
| --- | --- | --- |
| **celodenná strava / položka** | **EUR bez DPH / ks** | **EUR s DPH / ks** |
| D3 – racionálna (raňajky, desiata, obed, olovrant, večera) |  |  |
| D4 – šetriaca (raňajky, desiata, obed, olovrant, večera, druhá večera) |  |  |
| D9 – diabetická (raňajky, desiata, obed, olovrant, večera, druhá večera) |  |  |
| Zamestnanecká strava (obed) |  |  |
| Jednorazový obal |  |  |
| Jednorazový zavarený obal |  |  |

1. Fakturačným obdobím je jeden kalendárny mesiac.
2. Koncesionár je povinný vykazovať za príslušný kalendárny mesiac skutočné množstvo vydanej stravy, pričom takýto výkaz sa stáva prílohou faktúry za poskytnuté služby.
3. Koncesionár je oprávnený vystavovať faktúru za poskytnuté služby raz mesačne, pričom takáto faktúra musí byť doručená objednávateľovi najneskôr do 5. dňa mesiaca nasledujúceho po príslušnom fakturačnom období. Splatnosť faktúry je 14 dní od jej doručenia objednávateľovi.
4. Objednávateľ nebude poskytovať koncesionárovi preddavky na cenu.
5. Dňom zdaniteľného plnenia je deň prijatia daňového dokladu – faktúry.
6. Zmluvné strany sa dohodli, že koncesionár je oprávnený zvýšiť cenu za poskytovanú stravu maximálne raz ročne k 1. marcu, a to o hodnotu zodpovedajúcu medziročnému zvýšeniu indexu spotrebiteľských cien v domácnostiach v segmente „Potraviny a nealkoholické nápoje“ za 12 mesiacov uplynulého roka oproti rovnakému obdobiu roka predchádzajúceho. Postupovať podľa predchádzajúcej vety bude však možné len v prípade, ak príslušný index spotrebiteľských cien vzrastie aspoň o 1,5 percenta. Pri určovaní indexu sa vychádza z informácií zverejnených Štatistickým úradom Slovenskej republiky.
7. V prípade, ak koncesionár poruší povinnosť oznámiť objednávateľovi aktuálny jedálny lístok najneskôr vo štvrtok na nasledujúci týždeň, zaplatí objednávateľovi zmluvnú pokutu v sadzbe 100,- EUR za každý jeden deň omeškania s touto povinnosťou.
8. V prípade, ak koncesionár nezabezpečí výdaj stravy v časoch podľa čl. IV. ods. 8. tejto zmluvy, zaplatí objednávateľovi zmluvnú pokutu v sadzbe 100,- EUR za každé jedno takéto porušenie svojej povinnosti.
9. V prípade, ak je koncesionár v omeškaní za platbu nájomného podľa ods. 1. alebo za platbu energií podľa ods. 3. tohto článku zmluvy, zaplatí objednávateľovi zmluvnú pokutu v sadzbe 0,01% za každý aj začatý deň omeškania s predmetnou platbou.
10. V prípade, ak koncesionár preukázateľne neposkytne svoje služby v kvalite podľa tejto zmluvy a jej príloh, zaplatí objednávateľovi zmluvnú pokutu v sadzbe 50% z celkovej hodnoty stravy za deň, v ktorý došlo k porušeniu tejto povinnosti.

**Čl. VII.**

**Osobitné dojednania zmluvných strán.**

1. Zmluvné strany sa dohodli, že objednávateľ počas koncesnej lehoty neprevedie bez predchádzajúceho súhlasu koncesionára vlastníctvo nebytových priestorov na akúkoľvek tretiu osobu. Ak tak napriek tomu urobí, práva a povinnosti objednávateľa z tejto zmluvy prechádzajú v plnom rozsahu na nadobúdateľa nebytových priestorov.
2. Zmluvné strany sa dohodli, že koncesionár je oprávnený na vlastné náklady a bezplatne umiestniť na mieste vonkajšieho obvodového múru stavby, v ktorej sa nachádza stravovacia jednotka, určenom objednávateľom, svoje označenie a smerové tabule prezentujúce obchodné meno, logo a podnikateľskú činnosť koncesionára. Označenie a smerová tabuľa môže byť maximálne o veľkosti 15 m2.

**Čl. VIII.**

**Spôsob ukončenia zmluvy.**

1. Zmluvné strany sa dohodli, že túto zmluvu je možné ukončiť na základe písomnej dohody zmluvných strán. Jednostranne možno túto zmluvu ukončiť len odstúpením od nej, a to len z dôvodov uvedených v kogentných ustanoveniach zákona a dohodnutých v tejto zmluve.
2. Ak sa porušenie povinnosti zmluvnou stranou považuje v zmysle tejto zmluvy alebo v zmysle § 345 Obchodného zákonníka za podstatné porušenie zmluvy, môže oprávnená strana od zmluvy odstúpiť.
3. Pod podstatným porušením povinností koncesionára v zmysle tejto zmluvy sa rozumie najmä niektorá z nasledovných situácií:
4. koncesionár bude v rozpore s touto zmluvou a bez súhlasu objednávateľa využívať koncesný majetok inak, ako na účely dohodnuté v tejto zmluve,
5. koncesionár je v omeškaní s platbou nájomného podľa ustanovení tejto zmluvy viac ako tridsať kalendárnych dní;
6. koncesionár v rozpore s touto zmluvou nezabezpečuje pre zamestnancov a klientov objednávateľa stravovanie podľa tejto zmluvy, a to po dobu nepretržite aspoň desať pracovných dní, bez objektívnej príčiny,
7. koncesionár nesplní povinnosť uvedenú v čl. V. ods. 9 tejto zmluvy.
8. koncesionárovi bude5 krát a viac v priebehu jedného kalendárneho roka udelená pokuta za porušenie povinností uvedených v čl. VI. ods. 13., 14. a 16.
9. Odstúpením od zmluvy zmluva zaniká dňom doručenia prejavu vôle oprávnenej strany druhej zmluvnej strane.

**Čl. IX.**

**Subdodávatelia**

1. Koncesionár pri uzavretí tejto zmluvy uviedol zoznam subdodávateľov v Prílohe č. 5 tejto zmluvy. Subdodávatelia, ktorí sa majú podieľať na dodaní predmetu zmluvy, musia byť zapísaní v registri partnerov verejného sektora, ak spĺňajú požiadavky uvedené v § 11 ods. 1 ZVO.
2. Objednávateľ vyžaduje, aby subdodávateľ spĺňal podmienky účasti týkajúce sa osobného postavenia podľa § 32 ZVO a neexistovali u neho dôvody na vylúčenie podľa § 40 ods. 6 písm. a) až h) a ods. 7 ZVO.
3. Povinnosť podľa odseku 1 a2 tohto článku sa vzťahuje na subdodávateľa po celú dobu trvania tejto zmluvy, ktorá je výsledkom postupu verejného obstarávania.
4. Koncesionár je oprávnený kedykoľvek počas trvania tejto Zmluvy vymeniť ktoréhokoľvek subdodávateľa za predpokladu, že nový subdodávateľ spĺňa požiadavky uvedené v odseku 2 tohto článku v prípade subdodávateľa, ktorého plnenie na predmete zákazky je najmenej 50% z hodnoty plnenia tejto zmluvy. Najneskôr 7 dní pred prijatím subdodávky od nového subdodávateľa, alebo od uzavretia zmluvné vzťahu s novým subdodávateľom (podľa toho ktorá udalosť nastane skôr, je Koncesionár povinný oznámiť Objednávateľovi (identifikačné) údaje o novom subdodávateľovi a o osobe oprávnenej konať za nového subdodávateľa v rozsahu meno a priezvisko, adresa pobytu, dátum narodenia.

**Čl. X.**

**Spoločné a záverečné ustanovenia.**

1. Táto zmluva sa riadi a spravuje právnym poriadkom Slovenskej republiky. Zmluvné strany sa v súlade s ust. § 262 ods. 1 Obchodného dohodli, že ich záväzkové vzťahy dohodnuté v tejto zmluve sa riadia a spravujú Obchodným zákonníkom.
2. Zmluvné strany zodpovedajú za škodu, ktorú druhej zmluvnej strane spôsobili porušením povinnosti vyplývajúcej z tejto zmluvy. Zodpovednosť za škodu a nároky z toho vyplývajúce zmluvným stranám sa spravujú príslušnými ustanoveniami Obchodného zákonníka.
3. Komunikácia akokoľvek súvisiaca s touto zmluvou prebieha medzí zmluvnými stranami písomnou formou a to tak, že písomnosti doručované jednou zmluvnou stranou druhej zmluvnej strane budú doručované prostredníctvom pošty ako doporučená listová zásielka, alebo prostredníctvom kuriérskej služby, alebo elektronickou poštou alebo osobne na adresy zmluvných strán uvedené v tejto zmluve. Elektronickou poštou nemožno však doručovať písomnosti, ktorými sa zakladajú, menia alebo rušia právne vzťahy založené touto zmluvou. Písomnosť sa pokladá za doručenú v deň, kedy adresát potvrdí jej pratie doručovateľovi a v prípade písomnosti zasielanej elektronickou poštou do 5 pracovných dní odo dňa odoslania elektronickej pošty aj bez ohľadu na to, že sa adresát o zásielke elektronickej pošty nedozvie. Za deň doručenia písomnosti sa považuje aj deň, v ktorý zmluvná strana, ktorá je adresátom, odoprie doručovanú písomnosť prevziať, alebo v ktorý márne uplynie odberná lehota pre vyzdvihnutie si zásielky na pošte, doručovanej poštou zmluvnej strane, alebo v ktorý je na zásielke doručovanej poštou zmluvnej strane, preukázateľne poštou vyznačená poznámka, „adresát sa odsťahoval", „adresát je neznámy" alebo iná poznámka podobného významu, ak sa súčasne takáto poznámka zakladá na pravde.
4. Pre účely doručovania si zmluvné strany oznámili navzájom nasledovné adresy, ktoré sa použijú pokiaľ príslušná zmluvná strana neoznámi druhej zmluvnej strane inú adresu:

Objednávateľ: *(vyplní sa pri podpise zmluvy)*

Koncesionár : *(vyplní sa pri podpise zmluvy)*

1. Táto zmluva sa uzatvára na dobu určitú, ktorá je totožná s trvaním koncesnej lehoty.
2. Táto zmluva nadobúda platnosť dňom jej podpísania oboma zmluvnými stranami a účinnosť dňom nasledujúcim po dni jej zverejnenia na webovej stránke objednávateľa, nie však skôr ako 01.03.2022.
3. Neoddeliteľnou súčasťou tejto zmluvy sú nasledujúce prílohy:

Príloha č. 1: Podrobný opis predmetu zmluvy

Príloha č. 2: Podrobný opis priestorov kuchyne a zázemia spolu pôdorysom

Príloha č. 3: Zoznam hnuteľných vecí, ktoré sú súčasťou koncesného majetku

Príloha č. 4: Opisy investícií do hnuteľného majetku – parametre zariadení

Príloha č. 5: Zoznam subdodávateľov

1. Túto Zmluvu je možné meniť a dopĺňať len formou číslovaných písomných dodatkov podpísaných oboma zmluvnými stranami.
2. Zmluvné strany vyhlasujú, že ustanoveniam zmluvy porozumeli čo do obsahu i rozsahu, zmluva vyjadruje ich slobodnú vôľu, na znak čoho k nej pripojujú svoje podpisy.
3. Zmluva sa vyhotovuje v štyroch rovnopisoch, z ktorých po podpísaní objednávateľ obdrží tri vyhotovenia a koncesionár jedno vyhotovenie.

V Bratislave, dňa .......................... 2022 V ...................................., dňa .......................... 2022

Za objednávateľa: Za koncesionára:

................................................................ ................................................................

PhDr. Mgr. Oľga Jarošová, PhD.

riaditeľka

Domov seniorov ARCHA